REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/50-20

18. februar 2020. godine

B e o g r a d

Z A P I S N I K

57. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 18. FEBRUARA 2020. GODINE

 Sednica je počela u 9.28 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Dragan Jovanović, dr Vladimir Orlić, Ognjen Pantović, Snežana B. Petrović, Olivera Pešić i Dalibor Radičević.

 Sednici su prisustvovali zamenici članova Odbora: Goran Kovačević (zamenik Zorana Milekića), Ivana Nikolić (zamenik Jovice Jevtića), Danijela Stojadinović (zamenik Stefane Miladinović).

 Sednici nisu prisustvovali članovi Odbora: Dragan Vesović, Jasmina Karanac, Nenad Konstantinović, Marina Ristić, Aleksandar Stevanović, Novica Tončev i Goran Ćirić, niti njihovi zamenici.

 Sednici je prisustvovala iz Republičkog geodetskog zavoda Gordana Zorić,šef Odseka za informisaanje i saradnju.

 Odbor je, jednoglasno (9 glasova ,,za“), u skladu sa predlogom predsednika Odbora usvojio sledeći

D n e v n i r e d:

1. Razmatranje Predloga zakona o izmenama i dopunama Zakona o postupku upisa u katastar nepokretnosti i vodova, koji je podnela narodni poslanik Katarina Rakić (broj 011-153/20 od 28. januara 2020. godine).

Pre prelaska na rad prema utvrđenom Dnevnom redu, Odbor je, jednoglasno (9 glasova „za“), usvojio Zapisnik 55. sednice Odbora održane 24. januara 2020. godine i Zapisnik 56. sednice Odbora održane 29. januara 2020. godine.

Prva tačka dnevnog reda: Predloga zakona o izmenama i dopunama Zakona o postupku upisa u katastar nepokretnosti i vodova, koji je podnela narodni poslanik Katarina Rakić

Predstavnik Republičkog geodetskog zavoda, Gordana Zorić, je istakla da je Zavod saglasan sa Predlogom zakona i da će predložene izmene i dopune doprineti rešavanju problema koji su uočeni u dosadašnjoj primeni Zakona. Jedan od najvećih problema, koji se rešava izmenama ovog Zakona, je dostavljanja rešenja i drugih akata koja se dostavljaju putem preporučene pošte, s obzirom da rešenja moraju da budu lično dostavljena jer stranka ima pravo žalbe. Sledeći problem, koji ovaj zakon rešava, je nemogućnost da se sprovede u katastru pravosnažno rešenje o ozakonjenju objekta iz razloga što elaborat geodetskih radova na osnovu koga je rešenje doneto, nije sačinjen u skladu sa propisima, tehničkim standardima i normativima. Ukoliko elaborat ima nedostatake Služba će zapisnikom naložiti geodetskoj organizaciji da otkloni te nedostake, zapisnik će dostaviti organu radi informisanja a ukoliko nema nedostataka upisaće taj objekat u katastar s tim što će upisati samo taj objekat bez imaoca prava svojine na objektu. Imalac prava će biti upisan tek kada se dostavi pravosnažno rešenje o ozakonjenju.

Takođe, ovaj zakon predviđa da se zabeležbe mogu upisivati bez donošenja rešenja, time će se u znatnoj meri rasteretiti Službe za katastar nepokretnosti i dobiti više vremena za brže rešavanje predmeta koji se odnose na upis nepokretnosti i prava na njima. Rešenje bi se donosilo samo u slučaju odbacivanja ili odbijanja zahteva za upis, odnosno obustavljanja postupka. U pitanju su zabeležbe komesacije, zabeležbe kulturnog dobra i zabeležbe zabrane otuđenja objekata koji je u postupka ozakonjenja.

Na kraju izlaganja ukazano je da se Služba za katastar nepokretnosti suočava sa problemom upisivanja zabeležbe zabrane otuđenja objekata, koji nisu upisani u katastar nepokretnosti. Zakonom o ozakonjenju objekata propisano je da Zavod uspostavlja i vodi Evidenciju o objektima koji nisu upisani u katastar nepokretnosti, a koja je uspostavljena na osnovu podataka dobijenih snimanjem iz vazduha. Ova evidencija treba da bude sastavni deo Geodetsko katastarskog informacionog sistema. Povezivanje ove evidencije sa registrom katastra nepokretnosti omogućiće upis u katastar nepokretnosti zabeležbe zabrane otuđenja i za objekte u postupku ozakonjenja koji nisu upisani u katastar, na katastarskoj parceli na kojoj je objekat izgrađen uz navođenje evidencijskog broja objekta iz te evidencije.

U diskusiji koja je usledila predsednik Odbora i predlagač zakona, Katarina Rakić se zahvalila predstavnici Zavoda na izlaganju i izrazila očekivanje da će ovaj zakon unaprediti rad katastra. Narodni poslanik, Dragan Jovanović je postavio pitanje u vezi sistematizacije rada katastra, kao i da li će predstavnici katastara ili nadležnog ministarstva prisustvovati sednici Narodne skupštine kada se bude raspravljalo o ovom Predlogu zakona. Predsednica Odbora, Katarina Rakić je odgovorila da ovim Predlogom zakona nije pokrenuto pitanje sistematizacije rada katastra, kao i da će ona kao predlagač zakona odgovarati na pitanja koja se tiču ovog Predloga zakona na sednici Narodne skupštine Republike Srbije.

 Odbor je, u skladu sa članom 155. stav 2. Poslovnika Narodne skupštine, odlučio, jednoglasno (9 glasova „za“), da predloži Narodnoj skupštini da prihvati Predlog zakona o izmenama i dopunama Zakona o postupku upisa u katastar nepokretnosti i vodova u načelu.

 Za izvestioca Odbora na sednici Narodne skupštine određena je Katarina Rakić, predsednik Odbora.

Na sednici Odbora vođen je tonski zapis.

 Sednica je zaključena u 9.36 časova.

SEKRETAR ODBORA PREDSEDNIK ODBORA

 Biljana Ilić Katarina Rakić